Steek uitbranding kop uit? Lees hier(Foto: Christian Erfurt/Unsplash) Baie mense werk tans van die huis af, en omdat ons nie ons familie wat ver woon nou kan besoek of ver kan reis nie, wil ons eerder ons verlof spaar om later, wanneer oorsese en oorgrensreise weer toegelaat word, te gebruik. ŉ Onlangse studie in die Journal of Happiness het wel bevind dat ŉ klomp mini-verlofbreuke deur die jaar meer voordele kan inhou as een lang vakansie eenmaal per jaar. Daarom is dit dalk wys om jou verlof te gebruik, al is dit net vir ŉ langnaweek hier en daar. Dié studie het bevind dat slegs twee dae op vakansie ŉ individu fisiek, emosioneel en verstandelik verfris sal laat voel. Nog ’n studie het bevind dat 65% van Suid-Afrikaners aangeteken het dat hulle gespanne of baie gespanne is tydens isolasie. “Dit is nie ŉ geheim dat die meeste van ons nou meer as ooit ŉ blaaskans nodig het nie,” sê Shaun Lamont, bestuurshoof van First Group Hotel & Resorts. Shaun Lamont, bestuurshoof van First Group Hotel & Resort (Foto: Verskaf) Lamont sê die rede hoekom die meeste mense nie nou tyd af vat by die werk nie, is omdat hulle te besig is, omdat hulle te sleg voel om hul werksverpligtinge vir ŉ tyd te laat staan, of selfs omdat hulle bang is hulle sal hul werk verloor. “Maar of jy nou besluit om ŉ week of ŉ naweek af te vat, die voordele bly dieselfde.” Lamont sê die geheim van ŉ goeie mini-verlofbreuk is om letterlik af te skakel. “Wees streng met sosiale media, nuus en televisie. Gebruik eerder jou tyd om speletjies te speel, te slaap, in die son te sit of ŉ glas wyn te drink.” “Aan die einde van die dag sal ŉ mini-breuk jou nie net ŉ welverdiende ruskans bied nie, maar dit sal jou ook gelukkiger en meer produktief maak.” Hier is drie voordele van mini-breuke reg deur die jaar: Die grootste hupstoot in jou gemoed kom eintlik reeds vóór die wegbreek. ŉ Studie het bevind dat hoe gelukkig jy is reeds agt weke voor jou beplande wegbreek begin registreer, juis omdat jy uitsien na die ontspanning en rustigheid. Dit het ook bevind dat gelukkige mense 12% meer produktief is. Voor én ná jou verlofbreuk sal jy dus eintlik meer produktief wees. Jou bekommernis dat jy te veel werk het, is verniet aangesien jou produktiwiteit sal optel. As jy ŉ dag of twee by die werk af vat, is die kans dat jy terugkom na ŉ lessenaar vol werk skraler as ná ŉ vakansie van twee weke. Wanneer jou vakansie tot ŉ einde kom, sal jou angstigheid oor die werk wat vir jou wag dus ook minder wees, want daar is nie so baie wat jy gemis het nie. Die meeste mense kan slegs 15 dae verlof per jaar neem. So dit maak sin om een of twee dae op ŉ slag af te neem, eerder as ŉ week aan mekaar. Jou gemoed sal ook ligter voel omdat jy meer keer per jaar kan ontspan, al is dit vir korter.